GGC วิ่งแรง 10% รับข่าวภาครัฐหนุนใช้ดีเซล “บี 20” ลุ้นทะลุแนวต้าน 14.70 บ.
GGC วิ่งแรง 10% รับข่าวภาครัฐหนุนใช้ดีเซล "บี 20" ลุ้นทะลุแนวต้าน 14.70 บ. โดย ณ เวลา 15.58 น. อยู่ที่ระดับ 14.30 บาท เพิ่มขึ้น 1.30 บาท เพิ่มขึ้น 10% สูงสุดที่ระดับ 14.40 บาท ต่ำสุดที่ระดับ 13.60 บาท มูลค่าการซื้อขาย 258.16 ล้านบาท
23 พ.ค. 2561

ผู้สื่อข่าวรายงานว่า ราคาหุ้น บริษัท โกลบอลกรีนเคมิคอล จำกัด (มหาชน) หรือ GGC ณ เวลา 15.58 น. อยู่ที่ระดับ 14.30 บาท เพิ่มขึ้น 1.30 บาท เพิ่มขึ้น 10% สูงสุดที่ระดับ 14.40 บาท ต่ำสุดที่ระดับ 13.60 บาท มูลค่าการซื้อขาย 258.16 ล้านบาท

ด้านนายชัยยศ จิวางกูร ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.กรุงศรี เปิดเผย ผ่านรายการ “ข่าวหุ้นเจาะตลาด” ออกอากาศทางสถานีโทรทัศน์สปริงนิวส์ ทีวีดิจิทัลช่อง 19 และสถานีวิทยุกระจายเสียงกรมการขนส่งทหารบก (ขส.ทบ.) FM 102 MHz. ว่า จากการที่ภาครัฐตรึงราคาน้ำมันดีเซลไว้ที่ 30 บาท คาดว่าภาครัฐจะเริ่มเข้ามาดูในส่วนของไบโอดีเซลมากขึ้น อีกทั้งมีข่าวออกมาว่าอาจจะมีการปรับสัดส่วนจาก บี 7 เป็นบี 20 ส่งผลให้ธุรกิจที่ผลิตไบโอดีเซล จะได้รับผลประโยชน์ไปโดยปริยาย
โดย GGC จะได้รับผลประโยชน์ เนื่องจากเป็นผู้ผลิตไบโอดีเซล ซึ่งมีรายได้ประมาณ 60% ของรายได้ พร้อมทั้งให้แนวต้านไว้ที่ระดับ 14.20 บาท และถัดไปที่ระดับ 14.70 บาท
ทั้งนี้ เมื่อวันที่ 20 พ.ค.61 นายสนธิรัตน์  สนธิจิรวงศ์ รมว.กระทรวงพาณิชย์ เปิดเผยว่า ขณะนี้ กระทรวงพาณิชย์และกระทรวงพลังงานเห็นชอบมาตรการจูงใจในการส่งเสริมการผลิตและใช้ไบโอดีเซล บี 20 (น้ำมันดีเซลที่มีส่วนผสมน้ำมันปาล์มบริสุทธิ์ 20% ทุกลิตร) สำหรับรถบรรทุก เรือประมง เพื่อช่วยดูดซับน้ำมันปาล์มดิบออกจากระบบได้ปีละ 250,000 ตัน โดยการลดราคาขายน้ำมันดีเซลบี 20 ให้ต่ำกว่าน้ำมันดีเซลบี 7 ลิตรละ 3 บาท คาดว่า น้ำมันบี 20 จะเริ่มจำหน่ายตามสถานีบริการน้ำมัน (ปั๊มน้ำมัน) ได้ตั้งแต่เดือน ก.ค. นี้เป็นต้นไป
“ได้หารือกับนายศิริ จิระพงษ์พันธ์  รมว.พลังงานแล้วเกี่ยวกับมาตรการจูงใจ เพราะจะช่วยแก้ปัญหาน้ำมันปาล์มดิบล้นตลาดกว่า 600,000 ตันได้ ซึ่งจะช่วยดึงน้ำมันออกจากระบบได้ดี และขั้นตอนดำเนินการทำได้เร็วกว่าการเปลี่ยนจากน้ำมันบี 7 เป็น บี 10” รมว.พาณิชย์ กล่าว
นอกจากนี้ นายสนธิรัตน์ กล่าวด้วยว่า อย่างไรก็ตาม ยอมรับว่า ผู้ผลิตน้ำมันอาจมีความกังวลว่าในอนาคตหากปาล์มน้ำมันการขาดแคลนเหมือนกับในอดีต
จะส่งผลกระทบต่อการผลิตน้ำมันดีเซลบี 20 ได้ เบื้องต้น กระทรวงพาณิชย์ยืนยันว่า หากเกิดปัญหาขาดแคลนจริง มีวิธีบริการจัดการแก้ปัญหาอยู่แล้ว แต่ถึงขณะนั้น เกษตรกรอาจดีใจเพราะการขาดแคลนจะช่วยดันให้ราคาผลผลิตปาล์มสดสูงขึ้นได้